open-index/open-wikipedia-markdown huggingface dataset:
Det skotske parlamentet

**Det skotske parlamentet** held til i hovudstaden Edinburgh. Parlamentet vart oppretta etter at den nye Skottlandlova vart vedteken av det britiske parlamentet i 1998. Dette vedtaket kom etter ei skotsk folkerøysting i 1997 der det vart fleirtal for å oppretta eit skotsk parlament med makt til å endra skattenivået. Det første skotske parlamentsvalet var i mai 1999. Parlamentet vel ein førsteminister som i sin tur peikar ut ministrar til å sitja i den skotske regjeringa (*Scottish Government*).

## Parlamentsbygningen
Den nye parlamentsbygningen vart teken i bruk i september 2004. Bygningen ligg i Holyrood-området i Edinburgh, og parlamentet vert ofte referert til som «Holyrood».

## Bakgrunnsstoff

*
Downtown Train

**«Downtown Train»** er ein song av Tom Waits på albumet hans *[[Rain Dogs]]* frå 1985. Songen skil seg noko ut på albumet, som i større grad var prega av meir avantgarde- og Kurt Weill-liknande musikk med skrangelete rytmar og stundom utradisjonell instrumentering. «Downtown Train» er derimot ein roleg kjærleikssong. 

Rod Stewart spelte inn ein eigen versjon av songen som vart ein stor hit for han i 1989. Rod Stewart si utgåve hadde slidegitar av Jeff Beck, som òg var med i musikkvideoen. Singelen hamna på 2. plass på den amerikanske singellista og gjekk heilt til topps i Canada.

Andre artistar som har spelt «Downtown Train» er Mary-Chapin Carpenter (*Hometown Girl* i 1987), Patty Smyth (singel som nådde 95. plass i USA i 1987) og Everything But the Girl (ein akustisk versjon)

## Bakgrunnsstoff
Downtown Train på allmusicguide
Swordfishtrombones

***Swordfishtrombones*** er eit kritikarrost musikkalbum av Tom Waits frå 1982/1983. 

For dette albumet gjorde Waits fleire drastiske endringar. Han kvitta seg med manageren sin, tok sjølv over rolla som produsent og skifta plateselskap til Island Records. Dette gav Waits ein større kunstnarisk fridom som i aukande grad skulle sette sitt preg på dei seinare platene hans. 
 
*Swordfishtrombones* flytta seg i ein annan retning enn dei tidlegare albuma, som hadde piano- og strykearrangement, og Waits nytta i staden uvanleg instrumentering og ein meir abstrakt måte å skrive songane på. Det vart nytta blåseinstrument, bassinstrument og perkusjon i eit sparsamt arrangement. Musikken vart meir primitiv med stundom rare taktartar. Tekstane fokuserte meir på surrealistiske historier om personar som til dømes brenn ned heimane sine eller australske byar som toget ikkje stoppar i, og i langt mindre grad om drukkenboltar og folk som er forlatne av den dei elskar. 

Sjølv om det var enkelte spor av eit slikt lydbilete på *[[Heartattack and Vine]]*, det førre studioalbumet frå 1980, var det ingen som hadde venta ei slik vending i Waits si låtskriving, og Waits hadde vanskar med å få noko plateselskap til å distribuere plata. Derfor tok det over eit år frå plata var spelt inn i august 1982 til ho vart gjeve ut i september 1983. Plata fekk gode kritikkar då ho kom ut, men selde ganske dårleg. Ho kom seg likevel akkurat inn på botn av salslistene, og sidan Waits no var på eit europeisk plateselskap vart albumet òg det første som akkurat kom seg inn på albumlistene der. *Swordfishtrombones* nådde 164. plass på den amerikanske billboardlista.

I 1989 utropte *[[Spin Magazine]]* *Swordfishtrombones* til det nestbeste albumet gjennom tidene.

## Innhald
Alle spor er skriven av Tom Waits.

# «Underground» – 1:58
# «Shore Leave» – 4:12
# «Dave the Butcher» (instrumental) – 2:15
# «Johnsburg, Illinois» – 1:30
# «16 Shells from a Thirty-Ought-Six» – 4:30
# «Town with No Cheer» – 4:22
# «In the Neighborhood» – 3:04
# «Just Another Sucker on the Vine» (instrumental) – 1:42
# «Frank's Wild Years» – 1:50
# «Swordfishtrombone» – 3:00
# «Down, Down, Down» – 2:10
# «Soldier's Things» – 3:15
# «Gin Soaked Boy» – 2:20
# «Trouble's Braids» – 1:18
# «Rainbirds» (instrumental) – 3:05

## Medverkande

* Tom Waits – Vokal, piano, harmonium, hammondorgel, synthesizer, stol, bjølle
* Randy Aldcroft – trombone, barytonhorn
* Ronnie Barron – Hammondorgel
* Eric Bikales – Orgel
* Anthony Clark Stewart – Sekkepipe
* Greg Cohen – Akustisk bass, bass
* Victor Feldman – Marimba, bassmarimba, Hammondorgel, trommer og perkusjon
* Richard Gibbs – Glassharmonika
* Carlos Guitarlos – Elektrisk gitar
* Stephen Taylor Arvizu Hodges – Trommer glassharmonika
* Dick (Slyde) Hyde – Trombone
* Bill Reichenbach – Trombone
* Joe Romano – Trompet, trombone
* Clark Spangler – Synthesizerprogrammering
* Fred Tackett – Elektrisk gitar, banjo
* Larry Taylor – Akustisk og elektrisk bass
* Francis Thumm – Glassharmonika
Det jødiske museet i Trondheim

**Det jødiske museet i Trondheim** er eit museum som først og fremst dokumenterer historia til Det mosaiske trossamfunn i Trondheim. Museet ligg i synagogen i Arkitekt Christies gate i Trondheim.

Det mosaiske trossamfunn i Trondheim kjøpte bygningen, som før husa den første jernbanestasjonen i byen, i 1924. Han blei bygd om til ein ortodoks synagoge og innvigd den 13. oktober 1925.

Museet opna den 12. mai 1997. Det gjev ei framstilling av jødisk historie, høgtider og seremoniar. 

## Se også
* Jødisk Museum i Oslo

## Bakgrunnsstoff
* Det jødiske museum i Trondheim 
* Det Mosaiske Trossamfunn i Trondheim 
* Kunnskapsbase om jødisk historie i Midt-Norge
Calore Irpino

**Calore Irpino** eller **Calore Beneventano** er ei elv sørvest i Italia. Ho har utspring i Monte Cervialto (1&nbsp;809&nbsp;m) i fjella Monti Picentini i Appenninane. Elva startar frå provinsen Avellino og renn så inn i Benevento, før ho munnar ut i elva Volturno. I antikken vart elva kalla *Calor*.

8. mai 663 var elva åstad for eit slag mellom ein del av hæren den austromerske keisaren Constans II, som hadde invadert den lombardiske Hertugen av Benevento, og hæren til kong Grimoald under Mitola, greve av Capua, og Grimoald sin son Romuald si leiing. Den austromerske hæren tapte slaget. 

## Kjelder

**Denne artikkelen bygger på «[[:en:Calore Irpino|Calore Irpino]]» frå ,  den 19. november 2007.*
Räti-alpane

**Räti-Alpane** er ei fjellkjede i Dei austlege Alpane på grensa mellom Italia og Sveits, og mellom Sveits og Austerrike. Mesteparten av fjella ligg i Graubünden aust i Sveits. 

Den høgaste toppen er Piz Bernina (4&nbsp;049 m) nær grensa til Italia. 

Dei rätiske Alpane omfattar Albulafjella, Berninafjella, Bregagliafjella, Rätikon og Silvretta. Sveits nasjonalpark ligg aust i fjellkjeda. 

## Kjelder

**Denne artikkelen bygger på «[[:en:Rhaetian Alps|Rhaetian Alps]]» frå ,  den 18. november 2007.*
Caffaro

**Caffaro** er ei elv i nord i Italia i provinsen Brescia. Delar av elva renn langs grensa til provinsen Trento og ho munnar ut i Idrosjøen.

Elva har utspring ved Cornone di Blumone, ein fjelltopp i Dei rätiske Alpane, nær Passo del Termine i kommunen Breno i regionsparken Parco regionale dell'Adamello. Elva renn så gjennom Val di Caffaro og inn i Bagolino-området. Ho renn inn i Chiese like før ho munnar ut i Idrosjøen ved Ponte Caffaro.

Dei største sideelvane til Caffaro er Riccomassimo, Rio Frèi, Dazare, Bruffione, Lajone, Sanguinera, Vaia, Dasdanè, Racigande, Berga og Leprazzo.

Elva er ei viktig kjelde for vasskraftproduksjon i området. 

## Kjelder

**Denne artikkelen bygger på «[[:en:Caffaro|Caffaro]]» frå ,  den 19. november 2007.*
Canal Digital

**Canal Digital** var ein skandinavisk distributør av kabel- og satellitt-tv. Føretaket starta i mars 1997 som eit samarbeid mellom franske Canal+ og Telenor. Frå og med 2001 var føretaket fulleigd av Telenor. I 2021 slo Canal Digital seg saman med Viasat Consumer, og bytta namn til Allente.

## Kjelder

## Bakgrunnsstoff
* 
* canaldigital.no
Cannobino

**Cannobino** er ei elv i Piemonte i Italia. Elva har utspring i fjellsida til Cima della Laurasca i Cannobinodalen i  provinsen Verbano Cusio Ossola. Etter 25 km munnar ho ut i innsjøen Lago Maggiore ved Cannobio.

## Kjelder

**Denne artikkelen bygger på «[[:en:Cannobino|Cannobino]]» frå ,  den 19. november 2007.*
Cesano

**Cesano** er ei elv i Marche i Italia på grensa mellom provinsane Pesaro e Urbino og Ancona. Elva har utspring i Monte Catria og renn i 62 km før ho munnar ut i Adriahavet nær Senigallia.

I romarrtida vart Cesano kalla *Suasanus* sidan ho rann igjennom byen Suasa.

Under elveleiet er det funne restar av ein 50&nbsp;000 år gamal forsteina skog. 

## Kjelder

**Denne artikkelen bygger på «[[:en:Cesano|Cesano]]» frå ,  den 19. november 2007.*  

## Bakgrunnsstoff
* valcesano.com
Curiosity

**Curiosity** (tidlegare *Mars Science Laboratory*, forkorta *MSL*) er ein NASA-rover som vart skoten opp 26. november 2011. Han landa ved foten av eit fjell i Gale-krateret på Mars 6. august 2012. Roveren er tre gonger så tung og dobbelt så vid som Mars Exploration Rover-ane som landa i 2004. Roveren har med seg meir avanserte vitskaplege instrument enn det noko anna marsferd har hatt så langt. På marsoverflata vil Curiosity analysera eit dusin av prøver av marsjorda og pulver ifrå boringar i steinar. Forventa levetid til Curiosity er på eitt marsår, eller omtrent 2 jordår. Sonden vil utforska eit mykje større område enn det tidlegare marsroverar har gjort, og har som mål å undersøkja om Mars no og/eller i fortida kan ha eller har hatt føresetnader for liv.

## Kjelder

## Bakgrunnsstoff
* Offisiell heimeside
Chiese

**Chiese** er ei elv i Trentino-Alto Adige i Italia og ei av sideelvane til Oglio frå venstre. Elva er 160 km lang og er det einaste utsiget frå Idrosjøen. 

Elva har utspring i Adamellofjella i provinsen Trento og renn gjennom Val di Fumo og Val di Daone der ho dannar reservoara Lago di Malga Bissina og Lago di Malga Boazzo. Ved Pieve di Bono renn elva gjennom dei nedre dalane i Giudicarie og mottar vatn frå elva Adanà. Lenger sør renn ho ut i Idrosjøen nær Baitoni og inn i Lombardia og provinsen Brescia. 

Etter elva har forlate innsjøen renn ho gjennom Val Sabbia til Roè Volciano. Her renn elva ut på Posletta og sørover gjennom Gavardo, Calcinato, Montichiari, Carpenedolo og Acquafredda. Ho renn inn i provinsen Mantova ved Asola og munnar ut i Oglio frå venstre i dalen Acquanegra sul Chiese. 

I delen av elva oppfor Idrosjøen er det minst fire vassreservoar og tre vasskraftverk, som nyttar vatnet i elva. 

## Kjelder

**Denne artikkelen bygger på «[[:en:Chiese|Chiese]]» frå ,  den 19. november 2007.*
Chisone

**Chisone** (piemontesisk *Chison* eller *Cleson*) er ei 50&nbsp;km lang fjellelv i provinsen Torino i Italia. Ho er ei av sideelvane til Pellice, som igjen er ei sideelv til Po. Chisone renn gjennom Pragelato, Fenestrelle, Perosa Argentina og Pinerolo.

Elva har sitt utspring ved foten av Monte Barifreddo i Dei cottiske Alpane og renn først nordvestover gjennom naturparken Parco Naturale della Val Troncea. Elva går så langs ein stor halvsirkel gjennom Val Chisone og renn så austover forbi Monte Albergian. Chisone munnar ut i Pellice om lag 15&nbsp;km aust for Pinerolo, den viktigaste busetnaden langs elva.

## Kjelder

**Denne artikkelen bygger på «[[:en:Chisone|Chisone]]» frå ,  den 19. november 2007.* 
*** oppgav desse kjeldene:* &nbsp;

* Torino, Istituto geografico centrale, Cartina n. 1 *Valli di Susa, Chisone e Germanasca,*
Calore Lucano

**Calore Lucano** eller **Calore Salernitano** er ei elv i provinsen Salerno i Campania sør i Italia med ei lengd på 63 km. Ho er ei av sideelvane til Sele frå venstre. I antikken vart elva kalla *Calor*. 

Calore Lucano har sitt utspring på nordsida av fjellet Monte Cervati i Appenninane og renn gjennom nasjonalparken Parco nazionale del Cilento e Vallo di Diano. I starten renn ho mellom høge klippeveggar, som nær Laurino eller i ravinen Monte Pescorubino mellom Magliano Vetere og Felitto. 

Ho munnar ut i Sele ikkje langt frå den antikke byen Paestum.

Calore Lucano er ein av få elvar i Europa der ein framleis finn oter.

## Kjelder

*
G-type-asteroide

**G-type-asteroidar** er relativt uvanlege karbonhaldige asteroidar. Den mest kjende asteroiden som passar inn i denne kategorien er 1 Ceres (Ceres vert klassifisert som C-type i SMASS-klassifiseringa).

## Karakteristikkar

G-typen er stortsett lik C-typen men har eit sterkt ultrafiolett absorpsjonstrekk ved kortare bølgjelengder enn 0,5 μm. G-typane kan også ha eit absorpsjonstrekk rundt 0,7 μm som indikerer fyllosilikatmineral som leire eller glimmer.

I SMASS-klassifiseringa tilsvarar G-typen Cgh- og Cg-typane om dei har eller ikkje har, respektivt, absorpsjonstrekk ved 0,7 μm. G-typen, C-typen og nokre sjeldnare typar vert av og til samla i den breiare C-gruppa av karbonhaldige asteroidar.
Clitunno

**Clitunno**, i antikken kalla **Clitumnus**, er ei elv i Umbria i Italia. Namnet har ukjent opphav, men det vart òg nytta om ein elvegud. Clitunno har sitt utspring frå ei kjelde like ved den gamle vegen Via Flaminia nær byen Campello sul Clitunno mellom Spoleto og Trevi. Kjelda vart rekna som ein svært vakker stad av romarane. 

Clitunno renn 60 km over den austlege umbriske sletta, forbi Tempietto del Clitunno og byane Pissignano, Cannaiola, Trevi og Bevagna før ho munnar ut i Topino, ei sideelv til Tiber, nær Cannara. Elva renn sakte, men stundom kan det oppstå brå flaumar, som med mange av dei andre elvane i Umbria. På 1800-talet vart det bygd dike langs elva for å hindre flaum. 

## Kjelder

**Denne artikkelen bygger på «[[:en:Clitunno|Clitunno]]» frå ,  den 19. november 2007.*
A-type-asteroide

**A-type-asteroidar** er sjeldne asteroidar frå det indre av asteroidebeltet som har eit kraftig og breitt 1 µm olivin-trekk og eit veldig raudaktig spektrum ved kortare bølgjelengder enn 0,7 µm. A-typane er kanskje restane etter mantelen til ein differensiert (lagdelt) asteroide.

A-type-asteroidar er så sjeldne at i 2005 var det berre 17 kjende asteroidar av denne typen.

## Kjelder

* *Denne artikkelen er basert på ei omsetjing av artikkelen [http://en.wikipedia.org/wiki/A-type_asteroid A-type asteroid] på [http://en.wikipedia.org/wiki/Main_Page Engelsk Wikipedia].*

## Bakgrunnsstoff

*Ein teknisk rapport om A-type-asteroidar (engelsk)
Corno

**Corno ** er ei elv nord i Lazio og aust i Umbria i Italia. Elva har utspring i fjellsida til Monte Corno i ei høgd på om lag 1&nbsp;700 moh. Ho renn om lag 60 km nordover, forbi byane Leonessa, Ocre, Ruscio, Monteleone di Spoleto, Roccaporena, Cascia til Serravalle der ho mottar vatn frå Sordo. Dei siste 11 km renn elva nordvestover til Triponzo, der ho munnar ut i Nera 420&nbsp;moh. 

## Kjelder

**Denne artikkelen bygger på «[[:en:Corno River|Corno River]]» frå ,  den 19. november 2007.*
Crati

**Crati** (i antikken kalla *Crathis* eller *Crater*) er ei av dei viktigaste elvane i Bruttium (det moderne Calabria) og i nordlege område danna ho grensa til Lucania. Ho har utspring i den sentrale fjellkjeda, Silafjella, i Bruttium, eit par kilometer sør for Consentia (i dag Cosenza) og renn ved bymurane til byen. Ho renn nordover, om lag midt på halvøya Calabriafram til grensa til Lucania, der ho brått snur austover og munnar ut i Tarantobukta, like sør for den antikke byen Thurii. 

Ei av sideelvane til Crati er Coscile (i antikken kalla Sybaris). Sletta som Crati renn over var i antikken kjend som ein frodig stad, men i dag er ho myrlendt. 

## Kjelder

**Denne artikkelen bygger på «[[:en:Crathis|Crathis]]» frå ,  den 19. november 2007.*
Cremera

**Cremera** er ei elv i Lazio i Italia, som renn gjennom Sacrofano, Formello og Campagnano di Roma før ho munnar ut i Tiber etter 36 km, om lag 10 km nord for Roma. Elva har vorte identifisert som Fosso della Valchetta i Livius ii. 49 og at dette var namnet på den romerske stasjonen Prima Porta. Cremera er kjend for tapet til tre hundre vejibuarar, som hadde oppretta ei festning ved breidda. 

## Kjelder

**Denne artikkelen bygger på «[[:en:Cremera|Cremera]]» frå ,  den 19. november 2007.*
Crostolo

**Crostolo** er ei elv i provinsen Reggio Emilia i Emilia-Romagna i Italia. Elva har utspring i Appenninane og renn nordover gjennom provinshovudstaden Reggio nell'Emilia før ho munnar ut i Po nær Guastalla. 

## Kjelde

**Denne artikkelen bygger på «[[:en:Crostolo|Crostolo]]» frå ,  den 19. november 2007.*
Cuccio

**Cuccio** er ei 22 km lang elv i provinsen Como nord i Italia. 

Elva har utspring ved Pizzo di Gino i kommunen San Nazzaro Val Cavargna og renn sørover gjennom Val Cavargna til ho munnar ut i Luganosjøen ved Porlezza.

## Kjelder

**Denne artikkelen bygger på «[[:en:Cuccio|Cuccio]]» frå ,  den 19. november 2007.*
Curone

**Curone** (piemontesisk og lombardisk *Cròu*) er ei 50 km lang elv i regionane Lombardia og Piemonte i Italia og ei av sideelvane til Po frå høgre. 

Ho har sitt utspring 1&nbsp;500 meter over havet ved Monte Garave og nær grensa mellom dei to regionane. 

## Kjelde

**Denne artikkelen bygger på «[[:en:Curone|Curone]]» frå ,  den 19. november 2007.*
Dirillo

**Dirillo** eller **Acate** er ei 54 km lang elv på Sicilia i Italia. Elva har utspring i Ibleifjella og renn gjennom Vizzini, Licodia Eubea, Mazzarrone, Chiaramonte Gulfi, Acate, Vittoria og Gela. Ho munnar ut i Siciliasundet søraust for byen Gela. Som den største elva i området vert ho stundom kalla *Fiume Grande*.

Elva vart i antikken kalla *Achates*. 

I 1950-åra vart elva demma opp nær Licodia Eubea for å danne eit reservoar til bruk for ein petrokjemisk fabrikk. Med godt fiske og gode campingfasilitetar er området ein turistattraksjon. 

## Kjelder

**Denne artikkelen bygger på «[[:en:Dirillo|Dirillo]]» frå ,  den 19. november 2007.*  
 
## Bakgrunnsstoff
* http://www.traveljournals.net/explore/italy/map/m180158/fiume_dirillo.html
* http://www.mindat.org/loc-2137.html
Sic

**Sic** (latin for 'slik') er ein merknad som indikerer at ei uvanleg staving eller ein skrivemåte for eit ord, ein frase eller eit sitat skal lesast eller skrivast på nøyaktig den måten det er vist (at det altså ikkje er ein stavefeil), og derfor ikkje skal rettast opp. 
Det fullstendige omgrepet er *sic erat scriptum*, 'slik var det skrive'. Vi finn også den norskspråklege  merknaden «(står så)» brukt på same måten.

Sic kan ha to forskjellige tydingar; anten var stavefeilen gjort frå før av personen ein siterer, men at det ville vere ukorrekt å rette opp feilen, eller at det berre ser ut til å vere ein feil, men faktisk er korrekt. Eit døme på det første har vi når Aasentunet på si nettside gir att ein salme av Elias Blix, og vil få fram at det er forfattaren, ikkje avskrivaren, som har valt å bruke hokjønnsartikkel her: «So held daa med sin høge Gjest / [...] Guds Folk ei (sic) fager Pintsefest!» . Eit døme på det andre kan vere ein omtale av filmen «Gurin med reverompa»:  «Men enkefru Stengenføhn-Gnad (sic) lar seg ikkje så lett vippe av pinnen og legg seg på hjul etter Solan og Ludvig [...]»
 
Sic kan òg nyttast ironisk, for å føre lesaren si merksemd mot ein dumskap eller på anna vis oppsiktsvekkande opplysning.

Hovudformålet med å bruke ordet er å unngå hyperkorreksjonar, det vil seie feilaktige rettingar, som tenkte korreksjonar eller endringar utført i teksten.

Mange trur at «sic» står for det engelske «*spelled incorrectly*» (stava feil), men det er ei mistyding, sjølv om «sic» ofte vert nytta til å peike ut ein uvanleg eller ukorrekt stavemåte.

## Bruk i faste uttrykk

Ordet sic er òg nytta i fleire faste latinske uttrykk:

* «Sic transit gloria mundi» ('Slik svinner verdas herlegdom')
* «Sic semper tyrannis» ('Slik går det alltid med tyrannar')
* «Sic itur ad astra» ('Slik dreg ein til stjernerne') 

## Kjelder

**Denne artikkelen bygger på «[[:nb:Sic|Sic]]» frå ,  den 19. november 2007.*  
 

**Denne artikkelen bygger på «[[:en:Sic|Sic]]» frå ,  den 28. desember 2017.*
Franks Wild Years

***Franks Wild Years*** er eit musikkalbum av Tom Waits frå 1987 på Island Records. Albumet har undertittelen «Un Operachi Romantico in Two Acts» og inneheld songar av Waits og medlåtskrivarar (hovudsakleg kona Kathleen Brennan) for ein musikal med same namn. På Tom Waits-albumet *[[Swordfishtrombones]]* finn ein òg songen «Frank's Wild Years».

Dette var tredje albumet til Waits for Island Records og det tredje i rekkja med songar inspirert av tysk karnivalmusikk med sparsommelege arrangement med instrument som marimba, baritonhorn og pumpeorgel og ein hes og ru vokal. 

Musikalen hadde premiere i Chicago i USA 22. juni 1986 og var framført av Steppenwolf Theatre Company ved Briar St. Theatre.

Forskjellige utgåver av songen «Way Down in the Hole» har vorte nytta som temamusikk for fjernsynsserien *[[The Wire]]*, inkludert Waits sin originalversjon for den andre sesongen. 

«Frank's Wild Years» er òg ein remodernistisk kortfilm av Jesse Richards som delvis er inspirert av albumet. 

## Innhald
Alle songar er skriven av Tom Waits, bortsett frå der andre er nemnd. 

# «Hang On St. Christopher» – 2:46
# «Straight to the Top (Rhumba)» (Waits / Greg Cohen) – 2:30
# «Blow Wind Blow» – 3:35
# «Temptation» – 3:53
# «Innocent When You Dream (Bar Room)» – 4:15
# «I'll Be Gone» (Waits / Kathleen Brennan) – 3:12
# «Yesterday is Here» (Waits / Brennan) – 2:29
# «Please Wake Me Up» (Waits / Brennan) – 3:36
# «Frank's Theme» – 1:49
# «More Than Rain» – 3:52
# «Way Down in the Hole» – 3:30
# «Straight to the Top (Vegas)» (Waits / Cohen) – 3:26
# «I'll Take New York» – 3:58
# «Telephone Call from Istanbul» – 3:12
# «Cold Cold Ground» – 4:07
# «Train Song» – 3:20
# «Innocent When You Dream (78)» – 3:08

## Medverkande
* Jay Anderson - Bass
* Michael Blair - Trommer, conga, perkusjon, orkesterbjelle, maracas, marimba, klokkespel
* Kathleen Brennan - Vokalarrangement
* Angela Brown - Korist
* Ralph Carney - Saksofon, baritonhorn, fiolin, tenorsaksofon, saksofon
* Greg Cohen- Bass, althorn, hornarrangement, Leslie basspedalar
* David Hidalgo - Trekkspel
* Leslie Holland - Korist
* Lynne Jordan - Korist
* Marc Ribot - Gitar, banjo
* William Schimmel - Piano, pumpeorgel, trekkspel, Leslie basspedalar, cocktailpiano
* Larry Taylor - Bass, ståbass
* Morris Tepper - Gitar
* Francis Thumm - Forberedt piano, pumpeorgel
* Tom Waits - Vokal, pumpeorgel, optigan, gitar, hane, piano, Farfisa, Mellotron, trommer, conga, tamburin
Big Time

***Big Time*** er eit konsertalbum av Tom Waits frå 1988 på Island Records.

Dei fleste songane på albumet er frå albuma *[[Swordfishtrombones]]*, *[[Rain Dogs]]* og *[[Franks Wild Years]]*. Ein av songane, «Falling Down», er ei studioinnspeling som ikkje var gjeve ut på plate før. 

Det vart gjeve ut ein film med same tittel. Filmen var delvis ein konsertfilm og delvis skodespel med scenar frå musikalen *[[Franks Wild Years]]*.

## Innhald
Alle songar er skriven av Tom Waits, bortsett frå der andre er nemnd. 
# «16 Shells From A 30.06» – 4:18	 
# «Red Shoes» – 4:19	 
# «Underground» – 2:34	 
# «Cold Cold Ground» – 3:27	 
# «Straight to the Top» (Tom Waits / Greg Cohen) – 2:48	 
# «Yesterday is Here» (Tom Waits / Kathleen Brennan) – 2:40	 
# «Way Down in the Hole» – 4:43	 
# «Falling Down» (studio) – 4:15	 
# «Strange Weather» (Waits / Brennan) – 3:35	 
# «Big Black Mariah» – 2:59	 
# «Rain Dogs» – 3:36	 
# «Train Song» – 4:29	 
# «Johnsburg, Illinois» – 1:29	 
# «Ruby's Arms» – 4:54	 
# «Telephone Call from Istanbul» – 4:17	 
# «Clap Hands» – 4:57	 
# «Gun Street Girl» – 4:01	 
# «Time» – 4:10	 
	
Songar frå filmen som ikkje er på albumet: 
# «9th & Hennepin»	 
# «Frank's Wild Years»	 
# «Hang On St. Christopher»
# «I'll Take NY»	 
# «Innocent When You Dream»	 
# «More Than Rain»	 
# «Shore Leave»	 
	 
## Musikarar
* Michael Blair - Trommer, perkusjon, bongotrommer
* Ralph Carney - Saksofon, klarinett, baritonhorn	 
* Greg Cohen - Elektrisk bass, basstarda, althorn	 
* Richie Hayward - Trommer
* Marc Ribot - Gitar, banjo, trompet	 
* Willy Schwarz - Trekkspel, Hammondorgel, sitar, conga	 
* Fred Tackett - Gitar	 
* Larry Taylor - Ståbass	 
* Tom Waits - Vokal, gitar, orgel
The Early Years, Volume One

***The Early Years, Volume One*** er eit samlealbum av Tom Waits-songar gjeve ut i 1991 på Bizarre/Straight. Albumet består av songar som vart spelt inn frå august til desember 1971, før Waits si debutplate *[[Closing Time]]*, som kom i 1973. 

Nokre av songane på albumet vart gjeve ut på «Closing Time», medan resten ikkje hadde vore på plate tidlegare. 

## Innhald
Alle songane er skriven av Tom Waits. 

# «Goin' Down Slow» – 2:48
# «Poncho's Lament» – 4:17
# «I'm Your Late Night Prostitute» – 3:16
# «Had Me A Girl» – 5:32
# «Ice Cream Man» – 3:11
# «Rockin' Chair» – 3:15
# «Virginia Ave.» – 2:41
# «Midnight Lullabye» – 3:37
# «When You Ain't Got Nobody» – 3:23
# Little Trip To Heaven – 3:02
# «Frank's Song» – 1:56
# «Looks Like I'm Up Shit Creek Again» – 3:03
# «So Long I'll See Ya» – 3:30
Night on Earth av Tom Waits

***Night on Earth *** er eit musikkalbum av Tom Waits frå 1992 på Island Records. Albumet inneheld filmmusikk til filmen *[[Filmen Night on Earth|Night on Earth]]*, regissert av Jim Jarmusch. Albumet er hovudsakleg instrumentalt og følgjer opp den Kurt Weill-inspirerte musikken frå albuma hans på 1980-talet. 

Det er tre songar med tekst, som Waits skreiv i lag med kona si, Kathleen Brennan. Waits syng desse på ein rolegare og meir melodiøs måte enn han gjorde på store delar av 80-talet. Likevel er albumet mykje i same stil som *[[Swordfishtrombones]]* (1983), *[[Rain Dogs]]* (1985) og *[[Franks Wild Years]]* (1987). 

## Innhald
Alle songar er skriven av Tom Waits, bortsett frå der andre er nemnd. 

# «Back in the Good Old World» (Waits / Kathleen Brennan) – 2:30
# «Los Angeles Mood» – 2:35 (Instrumental)
# «Los Angeles Theme» – 4:28 (Instrumental)
# «New York Theme» – 4:03 (Instrumental)
# «New York Mood» – 2:38 (Instrumental)
# «Baby I'm Not a Baby Anymore» – 1:58 (Instrumental)
# «Good Old World (Waltz)» – 3:05 (Instrumental)
# «Carnival» – 3:05 (Instrumental)
# «On the Other Side of the World» (Waits / Brennan) – 5:19
# «Good Old World (Gypsy Instrumental)» – 2:19
# «Paris Mood» – 2:38 (Instrumental)
# «Dragging a Dead Priest» – 4:00 (Instrumental)
# «Helsinki Mood» – 4:10 (Instrumental)
# «Carnival Bob's Confession» – 2:17 (Instrumental)
# «Good Old World (Waltz)» (Waits / Brennan) – 3:56
# «On the Other Side of the World» – 3:59 (Instrumental)

## Musikarar
* Josef Brinckmann - Trekkspel
* Matthew Brubeck - Cello
* Ralph Carney - Trompet, altsaksofon, tenorsaksofon, bassklarinett, klarinett, baritonhorn, panfløyte
* Joe Gore - Gitar, banjo
* Clark Suprynowitz - Bass
* Francis Thumm - Harmonium, Stinson Band-orgel
* Tom Waits - Vokal, pumpeorgel, trommer, perkusjon, piano
Bone Machine

***Bone Machine*** er eit musikkalbum av Tom Waits frå 1992 på Island Records. Waits vann ein Grammy Award for albumet i kategorien «beste alternative musikkalbum». 

Dette nakne albumet inneheld mykje perkusjon og gitar (og lite piano og saksofon) og markerte ei ny vending i Waits sitt lydbilete. Kritikar Steve Huey kalla det «kanskje Tom Waits sitt mest samanhengande album...eit makabert, skummelt mareritt, eit som nyttar dei underlege eksperimenta i klassikarane på 1980-talet til overveldande flott, og ofte opprivande, effekt ...den mest gripande og mektige plata til Waits, sjølv om det er langt frå hans mest tilgjengelege.» Albumet har ein svært naken atmosfære med tekstar om mord, sjølvmord og korrupsjon. Tom Waits skreiv halvparten av songane i lag med kona si, Kathleen Brennan. Songen «That Feel» er skriven i lag med Rolling Stones-gitaristen Keith Richards, som òg er med på koring . 

Bilete på plateomlaget er tatt av Jesse Dylan, son til Bob Dylan. 

Songen «Goin' Out West» var med i filmen *[[Fight Club]]* frå 1999 og har vorte spelt av Queens of the Stone Age og Gomez.

## Innhald
Alle songar er skrivne av Tom Waits, bortsett frå der andre er nemnd.

# «Earth Died Screamin»g – 3:39
# «Dirt in the Ground» (Waits / Kathleen Brennan) – 4:08
# «Such a Scream» – 2:07
# «All Stripped Down» – 3:04
# «Who Are You» (Waits / Brennan) – 3:57
# «The Ocean Doesn't Want Me» – 1:51
# «Jesus Gonna Be Here» – 3:21
# «A Little Rain» (Waits / Brennan) – 2:58
# «In the Colosseum» (Waits / Brennan) – 4:50
# «Goin' Out West» (Waits / Brennan) – 3:19
# «Murder in the Red Barn» (Waits / Brennan) – 4:29
# «Black Wings» (Waits / Brennan) – 4:37
# «Whistle Down the Wind» – 4:36
# «I Don't Wanna Grow Up» (Waits / Brennan) – 2:31
# «Let Me Get Up On It» – 0:55 (Instrumental)
# «That Feel» (Keith Richards / Waits) – 3:11

## Musikarar
* Bryan Mantia eller Brain - Trommer
* Kathleen Brennan - Klappar
* Ralph Carney - Altosaksofon, tenorsaksofon, bassklarinett
* Les Claypool - Elektrisk bass
* Joe Gore - Gitar
* David Hidalgo - Trekkspel, fiolin
* Joe Marquez - Banjo, klappar
* David Phillips - Pedal steelgitar, steelgitar
* Keith Richards - Vokal, gitar
* Larry Taylor - Ståbass, gitar
* Waddy Wachtel - Gitar
* Tom Waits - Vokal, gitar, perkusjon, trommer, chamberlin, piano, stånass, bråk, klappar

## Fotnotar
The Early Years, Volume Two

***The Early Years, Volume Two*** er eit samlealbum av Tom Waits gjeve ut i 1993 på Bizarre/Straight. Som med *[[The Early Years, Volume One]]*, som kom ut to år før, består av albumet av songar Waits spelte inn i juli-desember 1971, to år før debutalbumet *[[Closing Time]]* kom ut.

Nokre av songane vart gjeve ut på Closing Time (1973) og *[[The Heart of Saturday Night]]* (1974)

## Innhald
Alle songar er skriven av Tom Waits

# «Hope I Don't Fall in Love With You» – 5:01
# «Ol' '55» – 4:07
# «Mockin' Bird» – 3:27
# «In Between Love» – 3:01
# «Blue Skies» – 2:13
# «Nobody» – 2:47
# «I Want You» – 1:22
# «Shiver Me Timbers» – 3:48
# «Grapefruit Moon» – 4:36
# «Diamonds on my Windshield» – 3:10
# «Please Call Me, Baby» – 3:43
# «So it Goes» – 2:31
# «Old Shoes» – 4:24
Eusosialitet

**Eusosialitet** (etter gresk, «ekte sosialitet») er eit mønster somme dyr organiserer formeiringa si etter. Fenomenet er først og fremst kjend frå sosiale insekt som maur, bier, kvefsar og termittar, men det er òg kjend frå krepsdyr og til og med pattedyrartar som nakenrotte.

Den mest brukte definisjonen på at eit dyresamfunn skal kunne kallast eusosialt går på tre punkt:

# Individ frå fleire generasjonar lever i lag
# Dei ulike medlemmane i kolonien samarbeider om å ta vare på dei yngste dyra (egg og larver)
# Bestanden er delt inn i minst to klart skilde kastar; ein som formeirar seg og ein som ikkje gjer det.

## Sjå òg
* Slektskapsseleksjon
* Årevenger

## Kjelder
*Wilson, E. O. (1990): Success and Dominance in Ecosystems: The Case of the Social Insects
Blood Money

***Blood Money*** er eit musikkalbum av Tom Waits frå 2002. Albumet inneheld songar skriven for musikalen *Woyzeck*, basert på skodesepelet Woyzeck av Georg Büchner frå 1837. Skodespelet var inspirert av ein sann historie om ein tysk soldat som vart galen etter grufulle medisinske eksperiment militæret utførte på han og utruskap, som førte til at han tok livet av kjærasten sin. Teaterutgåva var regissert av Robert Wilson, som Waits hadde arbeida med på dei to andre musikalane *[[The Black Rider]]* og *[[Alice av Tom Waits|Alice]]*, begge desse kom òg ut på plater. Sistnemnd vart gjeve ut samstundes med *Blood Money*.

Musikalsk er *Blood Money* i liknande stil som dei andre samarbeidsprosjekta Waits hadde med Wilson, som *The Black Rider*. Albumet opnar med «Misery is the River of the World», ein kabaretliknande song der Waits syng «If there's one thing you can say about mankind/There's nothing kind about man.» På «God's Away on Business» gjestar Stewart Copeland (frå The Police) på trommer og PJ Harvey sin gitarist Joe Gore. Songen inneheld rytmar som ein først kunne høyre på *[[Bone Machine]]* (1992) med særs dystre tekstlinjer som «I'd sell your heart to the junkman, baby/For a buck, for a buck/If you're looking for someone to pull you out of that ditch/You're out of luck, out of luck.» Ein finn derimot òg lettare kjærleikssongar som «Coney Island Baby», «All the World is Green» og «Another Man's Vine»

Musikalen hadde premiere ved Betty Nansen Theatre i København i november 2000.

Albumet hamna på 18. plass på Metacritic si liste over dei 30 beste albuma i 2002

## Innhald
Alle songar er skriven av Tom Waits og Kathleen Brennan, kona til Tom Waits.

# «Misery Is the River of the World» – 4:25
# «Everything Goes to Hell» – 3:45
# «Coney Island Baby »– 4:02
# «All the World Is Green» – 4:36
# «God's Away on Business» – 2:59
# «Another Man's Vine» – 2:28
# «Knife Chase» – 2:26 (Instrumental)
# «Lullaby» – 2:09
# «Starving in the Belly of a Whale» – 3:41
# «The Part You Throw Away» – 4:22
# «Woe» – 1:20
# «Calliope» – 1:59 (Instrumental)
# «A Good Man is Hard to Find» – 3:57

## Musikarar
* Ara Anderson - Trompet
* Myles Boisen - Gitar
* Andrew Borger - Marimba
* Matt Brubeck - Cello, Bass
* Bent Clausen - Basstrommer, pod, marimba
* Stewart Copeland - trommer, tømmertrommer
* Joe Gore - Elektrisk gitar
* Dawn Harms - Fiolin, Strohfiolin
* Charlie Musselwhite - munnspel
* Nik Phelps - Trompet, Babytuba
* Dan Plonsey - klarinett
* Bebe Risenfors - Bassklarinett, trekkspel, saksofon, klarinett
* Gino Robair - Bongotrommer, paukar, gong, bjøller, marimba
* Matthew Sperry - Bass
* Colin Stetson - Saksofon, klarinett, bassklarinett, altsaksofon, tenorsaksofon, barytonsaksofon, barytonhorn
* Larry Taylor - Bass, akustisk gitar, elektrisk gitar
* Casey Waits - trommer
* Tom Waits - Vokal, piano, akustisk gitar, damporgel, Chamberlin, Elektrisk gitar, leikepiano, pumpeorgel, pod

## Kjelder
Alice av Tom Waits

***Alice *** er eit musikkalbum av Tom Waits frå 2002. Albumet inneheld dei fleste songane som vart skriven for musikalen *Alice*, basert på *[[Alice i Eventyrland]]* av Lewis Carroll. Teaterstykket vart regissert av Robert Wilson, som Waits hadde tidlegare hadde jobba med på *[[The Black Rider]]*, og først spelt ved Thalia Theatre i Hamburg i 1992. Musikalen har sidan vorte gjort på forskjellige teater rundt om i verda.

Albumet vart gjeve ut same dag som eit anna Waits-album, *[[Blood Money]]*, som inneheldt songar frå ein annan musikal med Robert Wilson basert på *[[Woyzeck]]* av Georg Büchner. *Alice* er langt rolegare enn *Blood Money* og er meir balladeprega, men òg her finn ein marerittaktige tekstar og mørke sirkus-liknande melodiar. Albumet inneheld ikkje gitarar i det heile tatt og dei fleste songane er spelt inn med eit lite kammerorkester.

Songane vart uoffsielt gjeve ut på ein bootleg kalla *The Alice Demos* mange år før den offisielle utgåva. Kjelda for denne utgjevinga var ei studioinnspeling Waits hadde laga for skodespelarane i stykket og som vart stolen frå bilen hans seint i 1992..

Albumet ligg på andreplass på lista til Metacritic over dei 30 beste albuma i 2002, som vil sei at albumet var eit av dei mest kritikarroste albuma det året..

Songen «Poor Edward» handlar om Edward Mordrake.

## Innhald
Alle songar er skriven av Tom Waits og Kathleen Brennan, kona til Tom Waits.

# «Alice»  – 4:28
# «Everything You Can Think» – 3:10
# «Flower's Grave» – 3:28
# «No One Knows I'm Gone» – 1:42
# «Kommienezuspadt»  – 3:10
# «Poor Edward» – 3:42
# «Table Top Joe» – 4:14
# «Lost in the Harbour» – 3:45
# «We're All Mad Here» – 2:31
# «Watch Her Disappear» – 2:33
# «Reeperbahn» – 4:02
# «I'm Still Here» – 1:49
# «Fish & Bird» – 3:59
# «Barcarolle» – 3:59
# «Fawn» – 1:43 (Instrumental)

## Musikarar

* Tim Allen - Skraper
* Ara Anderson - Barytonhorn, trompet
* Myles Boisen - Banjo
* Andrew Borger - Oljetønner, perkusjon
* Matt Brubeck - Cello, bass
* Bent Clausen - Piano, 
* Stewart Copeland - Trommer
* Joe Gore - Elektrisk gitar
* Dawn Harms - Fiolin, Strohfiolin
* Carla Kihlstedt - Fiolin
* Eric Perney - Bass
* Nik Phelps - Trompet, valthorn
* Bebe Risenfors - altbratsj, babybass, klarinett, perkusjon, marimba, fele, Strohfiolin, bratsj, bassklarinett
* Gino Robair - Perkusjon, trommer, marimba
* Matthew Sperry - Bass
* Colin Stetson - Bassklarinett, saksofon, barytonsaksofon, klarinett
* Larry Taylor - Bass, akustisk gitar, elektrisk gitar, perkusjon
* Tom Waits - Vokal, piano, pumpeorgel, pod, Mellotron, Chamberlin, klokkespel, cymbalar, sirkulær fiolin, tramping

## Fotnotar
Edward Mordrake

**Edward Mordrake** (stundom skrive **Edward Mordake**) var ein arving til ein av adelsfamiliane i England på 1800-talet som visstnok hadde eit kvinneandlet på bakhovudet sitt. I følgje soga hadde kunne andletet verken ete eller snakke, men kunne le og grine. Edward bad på sine kne om at lækjarane måtte fjerne denne «djevelske tvillingen» fordi det visstnok kviskra skrekkelege ting til han om natta, men ingen våga prøve fordi dei meinte han ville mista livet. Han tok livet sitt då han var 23 år gamal. Skildringa av Edward Mordrake er noko lik soga om Chang Tzu Ping og Pasqual Pinon.

Tom Waits har skrive ein song om Edward Mordrake kalla «Poor Edward» på albumet *[[Alice av Tom Waits|Alice]]* frå 2002. 

## Kjelder

*
Notabene

**Notabene** er eit uttrykk av  latinsk opphav som tyder 'vel å merke' eller 'legg godt merke til. Det har forkortinga NB.

Det latinske *nota bene* kjem av latin imperativ nota 'merk' og bene 'vel'. Grammatikalsk står uttrykket i forma singularis imperativ og instruerer lesarane merke seg det som følgjer. Pluralisforma er *notate bene*.

I engelsk nyttar ein gjerne forkortinga «N.B.», i norsk forkortinga «NB» eller «NB!». Forkortinga kan brukast i løpande tekst eller framfor eit teksttillegg.

## Kjelder
Dimmu Borgir

**Dimmu Borgir** er eit norsk symfonisk black/ekstrem metal-band.

I nyare tid har Dimmu Borgir gått lenger frå black metal-sjangeren, men samtidig halde på mange av elementa. Det er usemje om Dimmu Borgir vert rekna som eit symfonisk black metal-band i dag, eller rett og slett berre eit symfonisk ekstrem metal-band. Namnet Dimmu Borgir er tatt frå ein stad på Island, Dimmuborgir, som er eit stort område med uvanlege lavaformasjonar aust for innsjøen Mývatn. Området består av diverse holer og klippeformasjoner. Dimmuborgir tyder «mørke borger».

Dimmu Borgir er kjend internasjonalt og saman med A-Ha og Turboneger er dei Noreg sine største eksportvarer av musikk. Dimmu Borgir spelar symfonisk black metal, mykje dissonansar, melodilinjer, temposkifter, endringar i tone og taktart, rabiate og teknisk avanserte trommer, mørk stemning og inspirasjon frå klassisk musikk. Dimmu Borgir sine tekstar byggjer ofte på sataniske verdiar, men bandet nektar for at dei har noko personleg forhold til satanisme. Dimmu Borgir gjekk etter kvart over til å hovudsakleg skrive på engelsk (tidlegare hadde dei skrive norske songtekstar), for at bodskape deira skulle verte lettare å forstå. Dei var òg lei av å forklare for ikkje-norsk-språklege kva tekstane handla om.

Bandet har vunne Spellemannprisen 2001 og Alarmprisen 2002 for *[[Puritanical Euphoric Misanthropia]]*, Spellemannprisen 2003 og Alarmprisen 2004 for *[[Death Cult Armageddon]]* og Alarmprisen 2007 for *[[In Sorte Diaboli]]*. Alle prisane i klassen metal. Dei fekk dessutan Gammleng-prisen i klassen black metal i 2004.

Det siste albumet, *In Sorte Diaboli*, kom i butikkane 24. april i Nord-Amerika, 27. april i Tyskland og 30. april i resten av Europa. Den 6. november 2007 fekk dei tildelt gullplate for dette albumet. Under Spellemannprisen 2007 fekk Dimmu Borgir prisen for årets musikkvideo med *The Serpentine Offering*.

## Bakgrunnsstoff
* Offisiell side
* Dimmu Borgir på MySpace
* Konserbilete frå 2007
Q-type-asteroide

**Q-type-asteroidar** er relativt uvanlege asteroidar i det indre av asteroidebeltet med eit sterkt, breitt 1 μm olivin- og pyroksentrekk, og med ei spektrumhelling som indikerer at det er metall tilstades. Det er absorpsjonstrekk ved lengre og kortarte bølgjelengder enn 0,7 μm, og spekteret ligg generelt sett mellom det til V- og S-typen.

Q-type-asteroidar har meir like spektrum til ordinære kondrittar (H-, L-, og LL-type) enn nokon annan asteroidetype; derfor spekulerer forskarar i om denne asteroidetypen er vanleg, men at det berre er få eksemplar som enno er identifisert. Døme på Q-type-asteroidar er: 1862 Apollo og 2063 Bacchus i tillegg til dei unummererte asteroidane 1991 BN og 1997 US9.
P-type-asteroide

**P-type-asteroidar** har låg albedo og eit raudleg spektrum utan spesielle trekk. Det er føreslått at dei har ein samansetning av organisk-rike silikat, karbon og anhydrerte (vasslause) silikat, kanskje også med vassis i det indre. P-type-asteroidar finst i det ytre av asteroidebeltet og utover.
Waiuku-elva

**Waiuku-elva** ligg sørvest for byen Auckland City på New Zealand. Trass i namnet er «elva» i røynda ein estuararm i den naturlege hamna Manukau Harbour. Han går ut frå hamna i sørvest, med innmunningen nær byen Waiuku.
Oseberg

**Oseberg** er namnet på garden med gravhaugen der Osebergskipet vart funne i 1904. Garden ligg i Slagendalen 5 km nordaust for Tønsberg sentrum i Vestfold.

## Sjå òg
* Oseberghaugen 
* Osebergskipet
* Oseberg kulturhus
* Oseberg skilag
* Osebergfeltet - eit oljefelt i Nordsjøen
Real Gone

***Real Gone*** er eit musikkalbum av Tom Waits frå 2004.

Albumet er det einaste albumet til Tom Waits som ikkje inneheld piano, som har vore eit varemerke for han på mange plater og er meir rock- enn blues-prega enn tidlegare. Songane på albumet er strippa ned til tunge rytmar, gitarar og vokal. Waits nyttar stundom vokalen sin som einaste rytme på mange av songane, såkalla beatboxing, som på «Top of the Hill», «Don't Go Into the Barn», «Metropolitan Glide» og «Clang Boom Steam». Innimellom dei meir bråkete songane finn ein rolege balladar som «How's It Gonna End», «Green Grass», «Dead and Lovely» og «Trampled Rose». Sistnemnde vart spelt inn av Robert Plant og Alison Krauss på albumet deira *[[Raising Sand]]* frå 2007.

Albumet inneheld nokre av dei få politiske songane Waits nokon gong har skrive, særleg avsluttingssporet «Day After Tomorrow», der teksten er skrive som eit brev frå ein soldat i irakkrigen som lengtar heim. Tom Waits har sjølv skildra songen som ein «elliptisk» protestsong mot krigen. Thom Jurek skildrar «The Day After Tomorrow» som «ein av dei mest innsiktsfulle og underdrivne antikrigssongane som er skrivne på mange tiår. Han inneheld ikkje noko form for banalitet eler sentimentalitet i den folkelege uttrykksmåten».

Waits la ut på ein turné i samband med albumet i oktober-november 2004 i Nord-Amerika og Europa.

## Innhald
Alle songane er skriven av Tom Waits og Kathleen Brennan, kona til Tom Waits.

# «Top of the Hill» – 4:55
# «Hoist That Rag» – 4:20
# «Sins of My Father» – 10:36
# «Shake It» – 3:52
# «Don't Go into That Barn» – 5:22
# «How's It Gonna End» – 4:51
# «Metropolitan Glide» – 4:13
# «Dead and Lovely» – 5:40
# «Circus» – 3:56
# «Trampled Rose» – 3:58
# «Green Grass» – 3:13
# «Baby Gonna Leave Me» – 4:29
# «Clang Boom Steam» – 0:46
# «Make It Rain» – 3:39
# «Day After Tomorrow» – 6:56
# «Chickaboom» – 1:17 (skjult spor)

## Medverkande
* Brain – perkusjon, klapping
* Les Claypool – bass
* Harry Cody – gitar, banjo
* Mark Howard – bjøller, klapping
* Marc Ribot – gitar, banjo, sigarboksbanjo
* Larry Taylor – bass, gitar
* Casey Waits – trommer, turntable, perkusjon, klapping
* Tom Waits – vokal, gitar, chamberlin, perkusjon
* Trisha Wilson – klapping

Casey Waits er son til Tom Waits.

## Fotnotar
D-type-asteroide

**D-type-asteroidar** har ein veldig låg albedo og eit raudleg elektromagnetisk spektrum utan nokon særlege trekk. Det er føreslått at dei er samansette av organisk-rike silikat, karbon og anhydrerte silikat. Kanskje har dei vassis i det indre. D-type-asteroidar finne ein i det ytre av asteroidebeltet og utanfor. 152 Atala, 588 Achilles, 624 Hektor og 944 Hidalgo er eksempel på D-typen. Mange av Jupiters trojanar har D-type trekk, samt nokre av Jupiters minste månar.

I 1992 presenterte Larry A. Lebofsky med kollegar ein artikkel om at dei hadde oppdaga eit spektraltrekk ved 3 µm i ein D-type hovudbelteasteroide. Dette trekket indikerer kanskje at det er vatn til stades på asteroideoverflata.

## Bakgrunnsstoff

* Litt om klassifisering hos Washington State University
Dora Baltea

**Dora Baltea** er ei elv nord i Italia og ei av sideelvane til Po frå venstre med ei lengd på om lag 160 km. Ho har sitt utspring ved Mont Blanc der elvane Dora di Ferret, som får vatn frå Pré de Bar-breen i Val Ferret, og Dora di Veny, som får vatn frå Miage-breen i Val Veny.

I Aostadalen renn Dora Baltea gjennom Aosta (der ho mottar Buthier) og så Saint-Vincent. O Piemonte renn ho gjennom Ivrea og Canavese før ho munnar ut i Po nær Chivasso.

Elva er ei populær elv for rafting og kajakkpadling. Tidleg på sommaren, i mai og juni, er elva på det høgaste på grunn av snøsmelting i fjella. I juli-september er vanlegvis vassnivå lågare og temperaturen i vatnet høgare. 

## Sjå òg
* Dora Riparia, ei anna sideelv til Po. 

## Kjelder

**Denne artikkelen bygger på «[[:en:Dora Baltea|Dora Baltea]]» frå ,  den 20. november 2007.*
T-type-asteroide

**T-type-asteroidar** er sjeldne asteroidar frå det indre av hovudbeltet av ukjent samansetning. Dei har eit mørkt, trekklaust og moderat raudt spektrum, og eit moderat abosorpsjonstrekk ned mot 0.85 µm. Til dags dato er det ikkje funne nokon meteorittar som kan antakast å stamma frå ein T-type-asteroide. Det er antatt at T-typen er anhydrert og er relaterte til P-typen eller D-typen, eller kanskje ein sterkt omforma C-type. Eit eksempel på T-typen er 114 Kassandra.
Snells lov

**Snells lov** (også kalla *brytingslova*) definerer kva som skjer når ei bølgje passerer ei grenseflate mellom to medium med ulik bølgjefart eller brytingsindeks. Lova seier at n_1sin\theta_1=n_2sin\theta_2, der n_1 og n_2 er brytingsindeksen til høvesvis medium 1 og 2, og \theta_1 og \theta_2 er høvesvis innfallsvinkelen og brytingsvinkelen. Lova gjeld for alle slags bølgjer, men er gjerne mest kjend når det gjeld lysbryting. Normalen på grenseflata der bølgja treffer vert kalla innfallsloddet.
Dora Riparia

**Dora Riparia** er ei elv i Italia og ei av sideelvane til Po frå venstre. Ho er 125 km lang med eit nedslagsfelt på 1&nbsp;231 km². Ho har sitt utspring i Dei cottiske Alpane, nær Col de Montgenèvre i Frankrike, der ho vert kalla Piccola Dora. Ho får namnet Dora Riparia etter ho renn saman med Ripa Argenteradalen og Thuras de Bousson nær Cesana.

Lenger nede i dalen, i Oulx, mottar elva den største sideelva si, Dora di Bardonecchia, og før Susa mottar ho Galambra og Cenischia. Etter Susa møter Dora Riparia fleire mindre sideelvar: Gravio ved Condove, Sessi ved Caprie og Messa ved Almese frå venstre, og frå høgre Scaglione av Meana og Gravio ved Villarfocchiardo. Ho renn gjennom Susadalen og etter å ha kryssa Posletta og kommunane Avigliana, Alpignano, Pianezza og Collegno munnar ho ut i Po ved Torino. I Italia vert ho rekna som ei småelv med varierande vassføring (*torrente*) fram til Susa, og ei elv (*fiume*) resten av vegen. 

Det var der Dora Riparia munnar ut i Po at Torino vart grunnlagd i romartida. Dora Riparia var der lenge den viktigaste energikjelda og alt i mellomalderen vart det grave mange kanalar (duriae) som reiv møller, vasshjul og andre innretningar. Den urbane og industrielle utviklinga i byen på 1900-talet førte etter kvart til forureining av elva. Renovasjonsarbeidet starta først på 1990-talet. I 1999 vart Dora Riparia og Sangone rekna som svært forureinia. I 2002 vart det oppretta ein landbruk- og naturpark finansiert av kommunen Collegno og regionen Po for å bevare det naturlege livet i elva. 

## Kjelder

**Denne artikkelen bygger på «[[:en:Dora Riparia|Dora Riparia]]» frå ,  den 20. november 2007.*
Dora di Bardonecchia

**Dora di Bardonecchia** er ei kort sideelv til Dora Riparia i Susadalen nord i Italia. Ho har sitt utspring like ved Bardonecchia der fleire elvar får dalane Rochemolles, Frejus, Rho og Valle Stretta renn i hop. Ho følgjer dalen i om lag 20 km og munnar ut i Dora Riparia nordaust for Oulx.

Fleire store vegar og jernbanelinjer går parallelt til elva. Motorvegen A32 frå Torino til Bardonecchia; riksvegen SS535, *Strada Statale di Bardonecchia*; den internasjonale jernbanelinja Fréjus-banen, som er hovudlinja Roma-Torino-Paris.

## Kjelde

**Denne artikkelen bygger på «[[:en:Dora di Bardonecchia|Dora di Bardonecchia]]» frå ,  den 20. november 2007.*
Fiumelatte

**Fiumelatte** er ei av dei kortaste elvane i Italia og renn frå ei grop i Grigna til Comosjøen, like sør for Varenna. Elva er berre om lag 250 meter lang. Namnet «Fiumelatte» består av *fiume* (italiensk for «elv») og *latte* («mjølk») på grunn av den mjølkekvite fargen til vatnet. Elva er vanlegvis tørrlagd frå midten av oktober til midten av mars og vert derfor på folkemunne kalla *Fiume delle due Madonne* («Elva av dei to madonnaer»), som viser til dei to festdagane Maria bodskapsdag (25. mars) og Madonna del Rosario (7. oktober). Dette fenomenet kan kome av at elva renn gjennom ei grotte i Grigna, som vert fylt av smeltevatn om våren og sommaren. 

## Kjelder

**Denne artikkelen bygger på «[[:en:Fiumelatte River|Fiumelatte River]]» frå ,  den 20. november 2007.*  

## Bakgrunnsstoff
* Fiumelatte 
* Meir informasjon om området